**Tri dana milosti i duhovne obnove s p. Markom Glogovićem**

**u župi Goričan**

U korizmenom ozračju molitve, posta i velikih djela milosrđa, župa sv. Leonarda iz Goričana, u duhovnom vodstvu župnika Josipa Drvoderića od 14. do 16. ožujka 2025. bila je ispunjena posebnim Božjim darovima kroz trodnevnu duhovnu obnovu koju je predvodio pater Marko Glogović. Duhovnom glazbom obnovu upotpunila je zajednica Totus Tuus i dječji zbor Trinitas iz Ludbrega koji su bili pravi primjer našim mladim krizmanicima, dok je u nedjelju župni zbor okrunio završetak obnove. Ovaj susret s Gospodinom privukao je stotine vjernika željnih ispovijedi, potpunog oprosta, zaštite Karmelićanskog škapulara, Svete Pričesti i Božje Riječi.

Pater Marko, poznat po svojoj predanosti služenju životu i zaštiti nerođenih, s posebnom je ljubavlju govorio o Božjem milosrđu, potičući prisutne da otvore srca Isusu Kristu i Njegovim nebeskim zagovornicima, svecima. Njegove riječi, duboko prožete evanđeoskom Istinom, mnogima su bile utjeha, nadahnuće i poticaj na obraćenje, spoznaja kako dalje u vlastitom neznanju i nemoći. Tijekom ova tri dana, sakramentu ispovijedi pristupilo je stotine vjernika, a svaka Sveta Misa bila je ispunjena Duhom Svetim, snagom Euharistije i euharistijskog klanjanja, te blagoslovom i podjelom Karmelićanskog škapulara. Marijino obećanje nositeljima škapulara glasi: „Tko u njemu umre, neće trpjeti vječnoga ognja“ te će nas Ona osloboditi muka čistilišta najkasnije na prvu subotu nakon naše smrti.

Karmelićanski škapular jedan je od najmoćnijih sakramentalnih znakova u katoličkoj tradiciji i tu mogućnost, tu čast su dobili vjernici na toj duhovnoj obnovi u župi Goričan.

Osobita pobožnost bila je posvećena svetoj Faustini Kowalskoj, glasnici Božjeg milosrđa, čija je zagovorna molitva darivala nadu mnogim obiteljima koje se bore s neplodnošću. Svjedočanstva patera u borbi s spašavanjem majki i djece od abortusa su dirnula srca svih okupljenih, potvrđujući kako je molitva i djelovanje po Duhu Svetom, zajedno s pouzdanjem u Gospodina, put do čuda koja nadilaze ljudsko poimanje.

Uz duhovno bogatstvo, ova trodnevna obnova bila je i prilika za čin ljubavi i milosrđa. Naime, župljani su velikodušno donirali za udrugu "Betlehem", koju vodi pater Marko, a koja pomaže trudnicama i majkama u potrebi. Prikupljena sredstva i materijalna pomoć bili su toliko obilni da će cijeli veliki kombi biti potreban za njihovu dostavu. Ovaj izniman odaziv vjernika svjedoči o žeđi i gladi duša za Kristom, ali i o spremnosti pomoći potrebitima i o nesebičnom darivanju posebice u vrijeme Korizme. U vrijeme Korizme kada je nebo naviše otvoreno za obraćenja i uslišenja vapaja iskrene molitve.   
  
Ova korizmena duhovna obnova ostavila je neizbrisiv trag u srcima svih prisutnih. Zahvalni Bogu na ovim danima milosti, nastavljamo koračati putem svetosti, njegovati dobivene darove gorućeg ognja vjere redovitom molitvom (krunice), ispovijedi i Euharistijom. Potaknuti ljubavlju Kristovom i zagovorom svete Faustine, neka plodovi ove obnove nastave donositi obilje duhovnog blagoslova u životima svih koji su sudjelovali i za koje smo molili.